In nomine sancte et individue Trinitatis. Ego Guido, comes Nivernensis, omnibus tam presentibus quam futuris, nota fieri volo ea que sequntur. Servientes mei in munitionem de Escano, quam esse constat propriam ecclesie B. Germani, cum armata manu, hospitandi causa, cupientes violenter irrumpere, cum homines loci sibi, suisque timentes, violencie illorum obsistere conarentur, quosdam eorum occiderunt, quosdam multis confossos vulneribus, reliquere semineces. Pro tam evidenti sua, ecclesieque sue injuria, venerabilis abbas ejusdem ecclesie, Arduinus, presentiam meam semel et iterum adiit, immanitatem facti, et innocentium mortem, damnumque ecclesie conquerendo exponens. Ego igitur, querelam ejus justissimam esse considerans, habito cum hominibus meis consilio, et pro damni recompensatione, simulque satisfactione de tam gravi injuria, et pro salute anime patris mei et parentum meorum, dedi absolute et libere, Deo et ecclesie B. Germani, Guillelmum de Monte-Marcii et uxorem ejus, et fratrem, et heredes eorum, et totum tenementum ubicunque illud habeant, cum omnibus acquisitis ab eis vel acquirendis. Quicquid etiam querelabam in uxorem Guarnerii Camberlenci, et in filios, vel filias, seu in tenementum illius, totum guerpivi, et dedi libere et absolute Deo et jamdicto beato confessori, ut eo modo et ea conditione qua vel ego, vel antecessores mei predictum Willelmum et uxorem, et fratrem ejus, et heredes, et res mobiles vel immobiles eorum habuerant et possederant, habeat illos ecclesia S. Germani, jure perpetuo. Testes sunt: Garnerius seneschallus, et XVI alii in carta notati. Hoc autem donum, ut ratum et inconvulsum jamdicte ecclesie omni etate permaneat, presentem cartam sigillo meo muniri precepi. Actum publice, Autissiodori, anno ab Incarnatione Domini millesimo centesimo septuagesimo primo, regnante Ludovico, piissimo rege Francorum.